**Proces - verbal**

**al ședinței extraordinare a Consiliului Județean Vrancea**

**din data de 26 august 2025**

În data de 26 august 2025, la sediul Consiliului Județean Vrancea din Focșani, strada Cuza Vodă nr. 56, a avut loc ședința extraordinară a Consiliului Județean Vrancea. Lucrările ședinței au fost conduse de președintele Consiliului Județean Vrancea, domnul Nicușor Halici care, a deschis ședința extraordinară, convocată prin Dispoziția nr. 207 din 21 august 2025, cu îndeplinirea procedurilor legale în materie. Ședința s-a desfășurat prin mijloace electronice, prin platforma online de video conferință/teleconferință Zoom, caracterul public al acesteia fiind asigurat prin publicarea pe site a minutei, imediat după ședință și prin transmiterea dezbaterilor online.

Cvorumul necesar pentru ca ședința să fie legal constituită a fost întrunit (31), prezenți fiind 30 de consilieri județeni din 32 de consilieri județeni în funcție, la care se adaugă și președintele Consiliului Județean Vrancea. Absenții au fost domnii Micu Ioan și Mărgărit Florin.

**Președintele Consiliului Județean Vrancea, domnul Nicușor Halici**, a precizat că au fost îndeplinite toate procedurile impuse de Codul Administrativ, proiectele înscrise pe ordinea de zi fiind însoțite de rapoartele compartimentelor de resort și de avizele comisiilor de specialitate.

S-a precizat că nu a fost depus niciun amendament la proiectele de hotărâri supuse dezbaterii și a reamintit consilierilor prezenți obligația de a nu participa la adoptarea proiectelor de hotărâri în care ar putea fi în conflict de interese.

În conformitate cu prevederile legale, s-a dat cuvântul secretarului general al județului, doamna Raluca Dan, pentru a se supune spre aprobare procesul-verbal al ședinței ordinare din 11 august 2025.

**Nefiind obiecțiuni asupra celor consemnate, procesul -verbal a fost aprobat cu unanimitate de voturi.**

**Președintele Consiliului Județean, domnul Nicușor Halici,** a precizat că urgența convocării autorității județene legislative în ședință extraordinară este justificată de necesitatea reglementării modului de prestare și tarifare a serviciului public de transport județean până la începerea anului școlar, precum și de modificarea prețurilor medii ale produselor agricole.

**Ordinea de zi a ședinței a fost aprobată cu unanimitate de voturi.**

**S-a trecut la dezbaterea proiectelor de hotărâri înscrise pe ordinea de zi:**

**La punctul 1** proiectul privind *„Aprobarea valorii unitare lei/kilometru, inclusiv TVA, aferentă sumei forfetare lunare și suma forfetară pe zi de care beneficiază, în anul școlar 2025-2026, fiecare elev din județul Vrancea care este școlarizat în altă localitate decât cea de domiciliu și nu beneficiază de existența serviciilor de transport public”.*

**Fiind supus votului, proiectul de hotărâre a fost adoptat în unanimitate**.(31 voturi ”pentru”)

**La punctul 2** proiectul privind „*Actualizarea tarifelor de călătorie pentru prestarea serviciului de transport public județean de persoane prin curse regulate ca urmare a majorării cotei de TVA”.*

**Fiind supus votului, proiectul de hotărâre a fost adoptat în unanimitate**.(31 voturi ”pentru”)

**La punctul 3** proiectul privind *„Aprobarea documentației tehnice la faza: Expertiză Tehnică şi Documentație de avizare a lucrărilor de intervenții (D.A.L.I.) și a indicatorilor tehnico - economici pentru obiectivul de investiție „Desfiinţare împrejmuire, construire împrejmuire și platformă” - Baza Salvamont Soveja”.*

**Fiind supus votului, proiectul de hotărâre a fost adoptat în unanimitate.** (**31** voturi ”pentru”)

**La punctul 4** proiectul privind *„Aprobarea delegării gestiunii unor activități specifice serviciului public de administrare a domeniului public și privat al Judetului Vrancea privind siguranța (semnalizarea) circulației rutiere, întreținerea rețelelor de drumuri județene și poduri, îndepărtarea arborilor căzuți, curățarea crengilor si toaletarea arborilor, în caz de forță majoră, precum și transportul și depozitarea materialului lemnos rezultat din respectivele operațiuni, întreținerea si reparațiile curente la imobilele aflate in proprietatea UAT Județul Vrancea”.*

**Fiind supus votului, proiectul de hotărâre a fost adoptat în unanimitate.** (**31** voturi ”pentru”)

**La punctul 5** proiectul privind *„Modificarea prețurilor medii ale produselor agricole necesare evaluării în lei a veniturilor din arenda exprimată în natură pentru anul 2025”.*

**Fiind supus votului, proiectul de hotărâre a fost adoptat în unanimitate.** (**31** voturi ”pentru”)

**Președintele Consiliului Județean, domnul Nicușor Halici,** a menționat că a fost transmisă o informare privind stadiul realizării, de către efectivele Inspectoratului Județean de Poliție Vrancea, a indicatorilor de performanță stabiliți în Planul Strategic al Autorității Teritoriale de Ordine Publică Vrancea pentru semestrul I 2025, în vederea luării la cunoștință, aceasta nefiind supusă aprobării și avizării plenului.

Epuizându-se punctele înscrise pe ordinea de zi, președintele consiliului județean, domnul Nicușor Halici a declarat închise lucrările ședinței extraordinare a Consiliului Județean Vrancea din 26 august 2025.

 **Președintele**

 **Consiliului Județean Vrancea**

 **Nicușor HALICI**

 **Secretarul general al județului**

 **Raluca Dan**